b'\n_START_ARTICLE_\nIPod\n_START_PARAGRAPH_\niPod on kaasaskantav meediam\xc3\xa4ngija, mida valmistab ja toodab Apple._NEWLINE_Tootevalikus on praegu k\xc3\xb5vakettaga iPod Classic, puutetundliku ekraaniga iPod Touch, kompaktne iPod Nano ja \xc3\xbclikompaktne iPod Shuffle. iPod Mini ja iPod Photo mudelite tootmine on l\xc3\xb5petatud. iPod Classicud s\xc3\xa4ilitavad andmeid sisemisel k\xc3\xb5vakettal, \xc3\xbclej\xc3\xa4\xc3\xa4nud iPodi mudelid kasutavad aga v\xc3\xa4lkm\xc3\xa4lu, et v\xc3\xb5imaldada v\xc3\xa4iksemaid m\xc3\xb5\xc3\xb5tmeid._NEWLINE_Nagu ka paljud teised digitaalsed muusikam\xc3\xa4ngijad, v\xc3\xb5ivad ka iPodid t\xc3\xb6\xc3\xb6tada v\xc3\xa4liste andmekandjatena. M\xc3\xa4lumaht varieerub vastavalt mudelitele, ulatudes 2 GB-st iPod Shuffle\'i puhul kuni 160 GB-ni iPod Classicul._NEWLINE_iPodi seeria tuleku kuulutas Apple v\xc3\xa4lja 23. oktoobril 2001 ja esimene iPod j\xc3\xb5udis turule 10. novembril 2001. _NEWLINE_K\xc3\xb5iki mudeleid on ka mitu korda \xc3\xbcmber kujundatud. K\xc3\xb5ige hiljutisem kujundusemuutus toimus 1. septembril 2010._NEWLINE_7. septembril 2005 l\xc3\xb5petati iPod Mini tootmine ja see asendati uue iPod Nanoga. 28. juunil 2005 l\xc3\xb5petati ka iPod Photo tootmine._NEWLINE_Alates 2010. aastast hakkasid iPodi m\xc3\xbc\xc3\xbcginumbrid iPhone\'i omadele alla j\xc3\xa4\xc3\xa4ma. 9. septembril 2014 l\xc3\xb5petati iPod Classicu tootmine, 27. juulil 2017 l\xc3\xb5petati ka Shuffle\'i ja Nano tootmine, tootmisse j\xc3\xa4i ainult Touch.\n_START_SECTION_\nAjalugu\n_START_PARAGRAPH_\nSajandivahetuse paiku hakkas Apple tootma tarkvara personaalsete digitaalseadmete kasvavale turule. _NEWLINE_Digitaalsed kaamerad, fotoaparaadid ja m\xc3\xa4rkmikud olid selleks ajaks saavutanud juba k\xc3\xbcllaltki h\xc3\xa4sti v\xc3\xa4lja kujunenud turuosa. Apple\'i hinnangul olid aga tollased kaasaskantavad meediam\xc3\xa4ngijad seevastu kas suured ja kobakad v\xc3\xb5i v\xc3\xa4ikesed ja kasutud ning nende kasutajaliidesed olid "uskumatult kohutavad", nii et Apple otsustas ise parema toota._NEWLINE_Tollase Apple\xe2\x80\x99i tegevdirektori Steve Jobsi k\xc3\xa4sul moodustas Apple\xe2\x80\x99i riistvaraosakonna peainsener Jon Rubinstein t\xc3\xb6\xc3\xb6r\xc3\xbchma iPodi v\xc3\xa4ljat\xc3\xb6\xc3\xb6tamiseks, kaasates teiste hulgas ka riistvarainsenerid Tony Fadelli ja Michael Dhuey ning disainer Jonathan Ive\xe2\x80\x99i. Toode t\xc3\xb6\xc3\xb6tati v\xc3\xa4lja v\xc3\xa4hem kui aastaga ning seda esitleti 23. oktoobril 2001. Jobs kirjeldas seda kui Maciga \xc3\xbchilduvat seadet, millel on 5 GB k\xc3\xb5vaketas ja mis "paneb 1000 laulu sulle taskusse"._NEWLINE_Apple ei t\xc3\xb6\xc3\xb6tanud iPodi tarkvara v\xc3\xa4lja t\xc3\xa4ielikult firmasiseselt, vaid kasutas PortalPlayeri alusplatvormi, mis p\xc3\xb5hines kahel ARMi tuumal. Apple palkas lisaks veel \xc3\xbche firma: Pixo, et too aitaks kujundada kasutajaliidest Steve Jobsi enda j\xc3\xa4relevalve all._NEWLINE_Apple proovis aastate jooksul j\xc3\xa4tkuvalt parandada kasutajaliidese v\xc3\xa4ljan\xc3\xa4gemist. P\xc3\xb5hiliselt muudeti ainult pisiasju, n\xc3\xa4iteks \xc5\xa1rifti, aga 2007. aastal tegi Apple ka veidi suurema muutuse: koos kuuenda generatsiooni iPod Classicu ja kolmanda generatsiooni iPod Nano v\xc3\xa4ljatulekuga Apple n-\xc3\xb6 poolitas ekraani nii, et men\xc3\xbc\xc3\xbcd kuvatakse vasakul pool ning albumite kaanepildid, fotod v\xc3\xb5i videod paremal pool._NEWLINE_2007. aasta septembris juhiti Apple\'i ja patendifirma Burst.com vahelise kohtuprotsessi ajal t\xc3\xa4helepanu iPodiga sarnasele seadmele, mis t\xc3\xb6\xc3\xb6tati v\xc3\xa4lja 1979. aastal. Kane Kramer taotles 1981 patenti oma "plastist muusikakarbile", mida ta kutsus nimega IXI. Ta ei suutnud koguda piisavalt raha, et pikendada oma toote \xc3\xbclemaailmset patenti ning see aegus. Kramer ei saanudki kunagi oma ideest kasu._NEWLINE_Nime iPod pakkus v\xc3\xa4lja vabakutseline reklaamikirjanik Vinnie Chieco. Nimi iPod tuli talle v\xc3\xa4idetavalt p\xc3\xa4he filmi "Kosmoseod\xc3\xbcsseia 2001" repliigist "Open the pod bay door, Hal!". P\xc3\xa4rast m\xc3\xb5ningat uurimist leiti aga, et iPodi-nimeline toode on juba olemas. New Yorgist p\xc3\xa4rit Joseph N. Grasso oli oma "avaliku internetikioski" kaubam\xc3\xa4rgi registreerunud 2000. aastal iPodi nime all. Grasso loovutas iPodi kaubam\xc3\xa4rgi Apple\'ile 2005. aastal.\n_START_SECTION_\nTarkvara\n_START_PARAGRAPH_\niPodi seeria tooted suudavad esitada paljusid audiofailivorminguid: MP3, AAC, M4A, Kaitstud AAC (Apple iTunesi poest), AIFF, WAV, Apple Lossless jt. Seoses iPod Photo m\xc3\xbc\xc3\xbcgile tulekuga kaasnes ka v\xc3\xb5imalus kuvada JPEG, BMP, GIF, TIFF ja PNG laiendustega pildifaile. M\xc3\xb5ned iPodid suudavad ka lisaks esitada MPEG-4 (H.264/MPEG-4 AVC) ja QuickTime\xe2\x80\x99i videovorminguid, kuid seejuures kaasnevad piirangud video m\xc3\xb5\xc3\xb5tmetel ja kodeeringutel._NEWLINE_Esialgselt t\xc3\xb6\xc3\xb6tas iPodi tarkvara vaid Mac OS-i operatsioonis\xc3\xbcsteemidel. iPodi tarkvara tugi Windowsile tuli alles teise generatsiooni mudelitega. Erinevalt enamikust muusikam\xc3\xa4ngijatest ei toeta Apple Microsofti WMA audiovormingut, kuid konverter WMA failidele on olemas Windowsi iTunesi versioonis. MIDI failidega on sama lugu._NEWLINE_Installatsiooni k\xc3\xa4igus seostatakse iPod \xc3\xbche p\xc3\xb5hiarvutiga. Iga kord kui iPod \xc3\xbchendatakse selle arvutiga, s\xc3\xbcnkroonib iTunes kogu muusikakogu v\xc3\xb5i esitusloendid kas automaatselt v\xc3\xb5i k\xc3\xa4sitsi. Kasutaja saab k\xc3\xbcll m\xc3\xb5nest teisest arvutist m\xc3\xa4ngida ja lisada muusikafaile tingimusel, et iPod on seatud k\xc3\xa4sitsis\xc3\xbcnkroonitavaks. K\xc3\xb5ik, mis on lisatud v\xc3\xb5i muudetud, kaob aga kohe, kui s\xc3\xbcnkroonida iPodi taas p\xc3\xb5hiarvutiga. Kui kasutaja tahab automaatselt s\xc3\xbcnkroonida iPodi m\xc3\xb5ne teise arvutiga, kustutatakse iPodilt k\xc3\xb5ik andmed ja asendatakse uue arvuti andmetega.\n_START_SECTION_\nKasutajaliides\n_START_PARAGRAPH_\nK\xc3\xb5ikidel iPodidel (v\xc3\xa4lja arvatud iPod Shuffle 3G, iPod Nano 6G ja iPod Touch) on viis nuppu, mis on uuematel mudelitel sisseehitatud juhtrattasse (click wheel). Nupud t\xc3\xa4idavad p\xc3\xb5hik\xc3\xa4ske: men\xc3\xbc\xc3\xbc, m\xc3\xa4ngi, paus, j\xc3\xa4rgmine lugu ja eelmine lugu. \xc3\x9clej\xc3\xa4\xc3\xa4nud toiminguteks, n\xc3\xa4iteks men\xc3\xbc\xc3\xbcs \xc3\xbcles-alla kerimiseks ja helitugevuse muutmiseks kasutatakse juhtratast. Kolmanda generatsiooni iPod Shuffle\xe2\x80\x99il ei ole reaalseid kontrollnuppe m\xc3\xa4ngija peal. Nende asemel on tal v\xc3\xa4ike kontrollkeskus k\xc3\xb5rvaklappide juhtme k\xc3\xbcljes, mis koosneb v\xc3\xa4ikestest helitugevuse juhtnuppudest ja \xc3\xbchest nupust esitamise, pausi, j\xc3\xa4rgmise loo jne. jaoks. iPod Touchil puudub samuti juhtratas. Selle asemel kasutab Touch 3,5-tollist ehk 8,89 cm puutetundlikku ekraani koos "kodu" nupuga, mis asub ekraani allservas ja on m\xc3\xb5eldud selleks, et naasta peamen\xc3\xbc\xc3\xbcsse. Lisaks on Touchil veel ka toite- ja lukustusnupp, millega saab nii ekraani kui ka iPodi sisse ja v\xc3\xa4lja l\xc3\xbclitada ning alates teisest generatsioonist helitugevuse reguleerimise nupud k\xc3\xbcljel. iPod Touchi kasutajaliides on identne iPhone\xe2\x80\x99i omaga. Erinevus on vaid selles, et Touchil puudub telefonifunktsioon.\n_START_SECTION_\nFailide hoiustamine ja edastus\n_START_PARAGRAPH_\nK\xc3\xb5ik iPodid, v\xc3\xa4lja arvatud iPod Touch, suudavad t\xc3\xb6\xc3\xb6tada "kettare\xc5\xbeiimis" massm\xc3\xa4luseadmetena, et hoiustada k\xc3\xb5ikv\xc3\xb5imalikke faile, kuid see ei pruugi olla k\xc3\xb5igi iPodide puhul vaikek\xc3\xa4itumine. iPod Touch vajab selleks isegi eritarkvara._NEWLINE_Erinevalt paljudest teistest MP3-m\xc3\xa4ngijatest, tavaline heli- ja videofailide kopeerimine m\xc3\xa4ngijale t\xc3\xbc\xc3\xbcpilise failihalduriga ei taga iPodile kopeeritud failidele korralikku juurdep\xc3\xa4\xc3\xa4su. Selleks tuleb kasutada tarkvara, mis on spetsiaalselt loodud meediafailide edastamiseks iPodidele. Tavaliselt kasutatakse selleks Apple iTunesi, kuid on olemas ka paljusid kolmandate osapoolte rakendusi, n\xc3\xa4iteks DiskAid, CopyTrans Manager ja Xilisoft iPod Magic.\n_START_SECTION_\n\xc3\x9chenduvus\n_START_PARAGRAPH_\nAlgselt kasutati iPodil olevate muusikafailide ja aku laadimiseks FireWire-\xc3\xbchendust. Akut sai laadida ka toiteadapteri abil, mis oli esimesel neljal generatsioonil juba seadet ostes tasuta kaasas._NEWLINE_Kolmas generatsioon hakkas aga juba kasutama uuemat t\xc3\xbc\xc3\xbcpi 30-klemmist liidest, mis lubab nii Firewire- kui ka USB-\xc3\xbchenduvust. See v\xc3\xb5imaldas paremat \xc3\xbchilduvust mitte-Apple\'i arvutitega, sest paljudel neist puudus FireWire-port. L\xc3\xb5puks hakkas Apple iPode m\xc3\xbc\xc3\xbcma FireWire-kaabli asemel hoopis USB-kaablitega, kuigi vajadusel oli v\xc3\xb5imalus vastav kaabel lisaks osta._NEWLINE_Alates iPod Nano 1G ja iPod Classic 5G toodetest l\xc3\xb5petas Apple FireWire kasutuse iPodi ja arvuti vahelisel andmeedastusel, proovides sel viisil v\xc3\xa4hendada nii hinda kui ka seadme suurust._NEWLINE_Kui j\xc3\xb5udsid turule iPod Touch 2G ja iPod Nano 4G, keelas Apple ka FireWire kaudu seadme laadimise v\xc3\xb5imaluse, mis oli seni veel lubatud._NEWLINE_iPod Shuffle 2G, 3G ja 5G kasutavad vaid \xc3\xbchte 3,5\xc2\xa0mm pesa, mis t\xc3\xb6\xc3\xb6tab nii k\xc3\xb5rvaklappide pesana kui ka andmeedastuspordina._NEWLINE_iPod Touch 2G, 3G ja 4G toodetel on olemas ka Bluetoothi tugi.\n_START_SECTION_\nLisaseadmed\n_START_PARAGRAPH_\niPodi tooteseeriale on valmistatud arvukalt mitmesuguseid lisaseadmeid. Suur hulk neist toodetakse kolmandate osapoolte firmades, kuigi m\xc3\xb5ned, n\xc3\xa4iteks iPod Hi-Fi, on valmistatud Apple\'i poolt._NEWLINE_M\xc3\xb5ned tarvikud pakuvad unikaalseid funktsioone, n\xc3\xa4iteks Nike+iPod sammulugeja ja iPod Camera Connector. Lisaks on olemas veel v\xc3\xa4liseid k\xc3\xb5lareid, traadita kaugjuhtimispulte, kaitse\xc3\xbcmbriseid, traadita k\xc3\xb5rvaklappe. P\xc3\xb5hilised seesuguste tarvikute tootjad on Griffin Technology, Belkin, JBL, Bose, Monster Cable ja SendStation._NEWLINE_BMW t\xc3\xb5i v\xc3\xa4lja esimese iPodi autoliidese, mis v\xc3\xb5imaldab uuemate BMW-de juhtidel kontrollida iPodi kas rooli sisse ehitatud juhtnuppude abil v\xc3\xb5i raadiol olevate nuppude abil. Apple teatas, et 2005. aastal saavad sarnased s\xc3\xbcsteemid teiste hulgas ka Mercedes-Benz, Volvo, Nissan, Toyota, Alfa Romeo, Ferrari, Acura, Honda, Renault ja Volkswagen._NEWLINE_M\xc3\xb5ned stereoseadmete tootjad, n\xc3\xa4iteks JVC, Pioneer, Kenwood, Alpine, Sony ja Harman Kardon, on samuti loonud iPodile spetsiaalseid lahendusi. Alternatiivsete \xc3\xbchendusmeetodite hulka kuuluvad n\xc3\xa4iteks mitmesugused adapterid, mis kasutavad kassettm\xc3\xa4ngijat heli edastamise v\xc3\xb5imaldamiseks, audio sisendpistikud ja FM-transmitterid, n\xc3\xa4iteks iTrip. Osades riikides on aga personaalsed FM-transmitterid ebaseaduslikud._NEWLINE_2007. aastal j\xc3\xb5udsid neli suurt lennufirmat kokkuleppele, et paigaldada lennukitesse iPodi istme\xc3\xbchendused. See tasuta teenus lubaks reisijatel oma iPodi laadida ja vaadata videoid istme seljatugede k\xc3\xbcljes olevatelt ekraanidelt.\n_START_SECTION_\nAkuprobleemid\n_START_PARAGRAPH_\nEnamikul iPodi mudelitel erineb reklaamitud akukestus reaalses maailmas saavutatavast. N\xc3\xa4iteks pidi Apple\'i v\xc3\xa4itel 30 GB iPod Classic 5G suutma 14 tundi j\xc3\xa4rjest muusikat esitada. MP3.com-i aruanne \xc3\xbctles aga, et seda on praktiliselt v\xc3\xb5imatu saavutada. Katses saadi keskmiseks kestuseks v\xc3\xa4hem kui 8 tundi._NEWLINE_iPodi akud ei ole m\xc3\xb5eldud tarbija poolt eemaldamiseks v\xc3\xb5i vahetamiseks. Alguses ei asendanud ka Apple vananenud akusid. Ametlik strateegia n\xc3\xa4gi ette, et klient peaks ostma kasutatud, aga korrastatud (refurbished) toote, mis aga tegelikkuses maksis peaaegu sama palju kui uus toode. K\xc3\xb5ikide liitiumioonakude mahtuvus v\xc3\xa4heneb, isegi kui akut ei kasutata. Selline olukord on tekitanud aga turul n\xc3\xb5udluse kolmandate osapoolte akuasenduskomplektide j\xc3\xa4rgi._NEWLINE_Apple kuulutas v\xc3\xa4lja akude asendamise programmi 14. novembril 2003. Algul maksis uus aku 99 USA dollarit, kuid seda alandati 59 dollari peale 2005. aastal. N\xc3\xa4dal hiljem hakkas Apple pakkuma laiendatud iPodi garantiid samuti 59 dollari eest._NEWLINE_iPod Nano jaoks on aku vahetamisel vaja jootmisvahendeid, sest aku on joodetud otse kiibistiku k\xc3\xbclge. Viienda p\xc3\xb5lvkonna iPod Classicu puhul on aku liimitud kesta tagapaneeli k\xc3\xbclge._NEWLINE_Vigasest akust tingituna v\xc3\xb5is esimese p\xc3\xb5lvkonna iPod Nano \xc3\xbcle kuumeneda, ohustades nii kasutaja tervist. Vigaseid iPod Nanosid m\xc3\xbc\xc3\xbcdi 2005. aasta septembrist kuni 2006. aasta detsembrini.\n_START_SECTION_\nT\xc3\xb6\xc3\xb6kindlus ja vastupidavus\n_START_PARAGRAPH_\niPode on kritiseeritud v\xc3\xa4idetavalt l\xc3\xbchikese eluea ja habraste k\xc3\xb5vaketaste p\xc3\xa4rast. 2005. aasta k\xc3\xbcsitlusel leiti, et iPodi toodetel on keskmine rikete ja t\xc3\xb5rgete m\xc3\xa4\xc3\xa4r 13,7%. Eriti toodi v\xc3\xa4lja, et toodetel, millel olid k\xc3\xb5vakettad, esines rikkeid palju tihedamini (veaprotsent \xc3\xbcle 20) kui neil, mis kasutasid v\xc3\xa4lkm\xc3\xa4lu (veaprotsent v\xc3\xa4iksem kui 10)._NEWLINE_2005. aasta l\xc3\xb5pus kurtsid paljud kasutajad, et esimese generatsiooni iPod Nano ekraan kriimustub v\xc3\xa4ga kergesti, mis muudab ekraani l\xc3\xbchikese ajaga kasutusk\xc3\xb5lbmatuks. Esitati ka kohtuhagi. Algselt pidas Apple probleemi t\xc3\xbchiseks defektiks, kuid hiljem hakkas m\xc3\xbc\xc3\xbcma iPode kaitsva \xc3\xbcmbrisega.\n_START_SECTION_\nPatendivaidlused\n_START_PARAGRAPH_\n2005. aastal seisis Apple silmitsi kahe kohtuasjaga, kus s\xc3\xbc\xc3\xbcdistati iPodi seeriat ja sellega seotud tehnoloogiaid patendi\xc3\xb5iguste rikkumises. Advanced Audio Devices v\xc3\xa4itis, et iPodi seeria on rikkunud nende "muusika jukeboxi" patenti ning Hongkongis asuv firma Pat-rights v\xc3\xa4itis, et Apple\xe2\x80\x99i Fair Play tehnoloogia on rikkunud patenti, mis kuulub Hiina leiutajale Ho Keung Tsele._NEWLINE_Apple\'i taotlus Ameerika \xc3\x9chendriikide Patendi ja Kaubam\xc3\xa4rgi B\xc3\xbcroole, et saada patent "rotatsiooni kasutajaliidestele", nagu on kasutusel iPodi kasutajaliidestes, sai kolmanda eitava vastuse 2005. aasta augustis. Samal kuul teatas Creative Technology, \xc3\xbcks Apple p\xc3\xb5hilistest rivaalidest MP3-m\xc3\xa4ngijate turul, et ta omab patenti muusikavalikuliidesele, mida iPodi tooteseeria kasutab. Creative kutsus seda "Zeni Patendiks", mis anti v\xc3\xa4lja 9. augustil 2005._NEWLINE_15. mail 2006 andis Creative taas Apple\xe2\x80\x99i kohtusse, seekord USA P\xc3\xb5hja-California Piirkonnakohtusse. Creative palus ka Ameerika \xc3\x9chendriikide Rahvusvahelise Kaubanduse Komisjonil uurida, ega Apple ei riku USA kaubandusseadusi, importides iPode USA-sse._NEWLINE_24. augustil 2006 teatasid Apple ja Creative, et on j\xc3\xb5udnud kokkuleppele, mis l\xc3\xb5petab nende omavahelise juriidilise vaidluse. Selle tulemusena pidi Apple maksma firmale Creative Technology 100 miljonit USA dollarit litsentsi eest, mis lubab Apple\xe2\x80\x99il kasutada Creative\xe2\x80\x99ile v\xc3\xa4ljastatud patenti k\xc3\xb5igis Apple\xe2\x80\x99i toodetes. Creative teatas seej\xc3\xa4rel oma kavatsusest hakata tootma iPodi tarvikuid, liitudes selleks "Made for iPod" programmiga.\n_START_SECTION_\nM\xc3\xb5ju \xc3\xbchiskonnale\n_START_PARAGRAPH_\niPodid on v\xc3\xb5itnud auhindu alustades insenerikunsti tipptasemest, k\xc3\xb5ige innovaatilisema muusikatoote ja paremuselt neljanda arvutitooteni 2006. aastal. iPodid on tuntud ka v\xc3\xa4limuse ja kasutusmugavuse poolest. \xc3\x9clemaailmse tuntusega arvutiajakiri PC World on kirjutanud, et iPodi seeria on "muutnud kaasaskantavate meediam\xc3\xa4ngijate maailma". Paljud firmad modifitseerivad oma tooteid, et nad t\xc3\xb6\xc3\xb6taksid paremini nii iPodi seeria toodete kui ka AAC audiovorminguga._NEWLINE_N\xc3\xa4iteks CD kopeerimiskaitses\xc3\xbcsteemid ja mobiiltelefonid, mis m\xc3\xa4ngivad WMA (Windows Media Audio) failide asemel AAC (Advanced Audio Coding) faile.'